
ABSTRACT

Dreptul de a vâna este legat, în majoritatea statelor europene, de dreptul de proprietate, dar într-o serie de ţări (Europa Centrală, Italia, Grecia) acest drept aparţine statului sau comunităţilor locale.

Relaţiile dintre dreptul de a vâna şi dreptul proprietăţii sunt foarte complexe. În Germania, Anglia, Ţara Galilor, Spania, Olanda, Franţa dreptul de a vâna aparţine proprietarului, cu condiţia de a deţine o suprafaţă minimală (75 ha în Germania, 40 ha în Olanda, între 250 şi 500 ha în Spania).
Ca principiu, proprietarii au dreptul de a se opune vânătorii pe terenurile lor, deşi prevederile legale în acest sens sunt variate. În Germania, proprietarii cu terenuri mai mici sunt automat membri ai unei asociaţii comunale, cărora le transferă dreptul de a le administra pentru ei. Experienţa ultimelor decenii a pus în evidenţă rolul proprietarilor şi al gestionarilor de terenuri în favoarea politicilor de conservare şi dezvoltare durabilă a resurselor naturale.
În Italia şi Portugalia, dreptul de a vâna aparţine dominant statului. Teritoriile de vânat se subdivizează în teritorii recunoscute prin proceduri administrative. Statul exploatează direct dreptul la vânătoare şi, pe de altă parte, el îl poate concesiona privaţilor. 

În Germania, Italia, vânătoarea este de competenţă regională, dar, chiar dacă landurile legiferează în acest domeniu, ele au obligaţia de a respecta legislaţia naţională care reprezintă legea cadru. În Spania, comunităţile autonome, deşi au elaborat propriile legi ale vânătorii, se raportează permanent la Legea naţională din 1970.
Echilibrul între interesul proprietarilor gestionari ai terenurilor (acela de a obţine profit prin agricultură, silvicultură, vânătoare, pescuit, agro-turism etc.) şi cel al vânătorilor (care doresc o mare diversitate şi densitate a vânatului) se bazează pe respectul drepturilor de proprietate, garantul gestionării durabile.

  PREVEDERI EUROPENE REFERITOARE LA GESTIONAREA ACTIVITĂŢII DE VÂNĂTOARE
În general, în Europa, dreptul de a vâna este legat de dreptul de proprietate, dar într-o serie de ţări (Europa Centrală, Italia, Grecia) dreptul de a vâna aparţine dominant statului sau comunităţilor locale
. Dreptul de vânătoare se acordă totdeauna de către proprietar, cu obligaţia respectării conservării biodiversităţii şi gestionării durabile a speciilor. La nivel european s-a recunoscut nevoia de a elabora unele principii referitoare la interacţiunea dintre dreptul de vânătoare şi dreptul de proprietate
.
În Europa există diferite sisteme de desfăşurare a activităţii de vânătoare, sisteme ce corespund unor tradiţii şi culturi diferite, tipurilor de habitate naturale şi care au încercat să constituie un echilibru între diferite interese (ale proprietarilor funciari, vânătorilor, comunităţilor rurale şi faunei sălbatice). În majoritatea ţărilor membre vânătoarea se află în responsabilitatea asociaţiilor de vânători, cei ce sunt cei mai buni cunoscători ai zonelor, cei mai buni gestionari ai faunei şi habitatelor, cei care îşi desfăşoară activitatea în acord cu nevoile şi priorităţile locale.
Experienţa ultimelor decenii a pus în evidenţă rolul proprietarilor şi al gestionarilor de terenuri în favoarea politicilor de conservare şi dezvoltare durabilă a resurselor naturale. Proprietarii de terenuri, responsabili de gestionarea acestora pe termen lung, au o influenţă directă asupra faunei sălbatice. Responsabilitatea lor s-a manifestat atât la nivel economic, întrucât veniturile obţinute au permis gestionarea durabilă la nivel social, prin crearea de noi locuri de muncă, cât şi la nivel ecologic, întrucât practicile de gestionare au avut un impact direct asupra biodiversităţii. Proprietarii şi gestionarii terenurilor sunt cel mai adesea vânători conştienţi de impactul activităţii lor asupra faunei sălbatice. În acelaşi timp, vânătorii respectă şi recunosc munca proprietarilor de terenuri. În această relaţie este nevoie, aşadar, de un echilibru reflectat în relaţia dintre dreptul de a vâna şi dreptul de proprietate, asigurându-se totodată accesul populaţiilor locale la această activitate.
Echilibrul între interesul proprietarilor gestionari ai terenurilor (acela de a obţine profit prin agricultură, silvicultură, vânătoare, pescuit, agro-turism etc.) şi cel al vânătorilor (care doresc o mare diversitate şi densitate a vânatului) se bazează pe respectul drepturilor de proprietate, garantul gestionării durabile.
În anul 2001, Comisia Europeană a lansat Iniţiativa pentru o vânătoare durabilă, care a avut ca obiectiv principal mai buna interpretare juridică şi tehnică a dispoziţiilor europene referitoare  la vânătoare. Directiva Păsări a făcut referire la activitatea de vânătoare şi a lansat un program de conservare şi conştientizare a necesităţii vânătorii durabile. În cadrul acestei iniţiative, în octombrie 2004, a fost semnat un Acord cu comisarul de mediu şi a fost elaborat un Ghid interpretativ al Comisiei referitor la vânătoare (martie 2009)
. Ghidul interpretativ pentru o vânătoare durabilă a fost semnat la 16 martie 2009 şi a clarificat modalităţile de aplicare ale Directivei păsări 79/409/CEE
.

În noiembrie 2004, Adunarea parlamentară a Consiliului Europei a adoptat Recomandarea 1689 referitoare la vânătoare, în care propunea elaborarea unei charte a vânătorii. 
Charta recomanda luarea în considerare a tuturor dimensiunilor conservării faunei sălbatice, atât a dimensiunii internaţionale, cât şi a celor naţionale, regionale şi locale.
Intergrupul din cadrul Parlamentului European, intitulat „Vânătoare durabilă, biodiversitate, activităţi rurale şi păduri” a reunit reprezentanţi din diferite partide politice europene, preocupaţi de evoluţia acestui domeniu
. Anterior, Intergrupul Vânătoare durabilă, creat în 1985, a fost unul dintre cele mai vechi şi active din Parlamentul European.
În prezent, în mandatul 2009-2014, el este susţinut de aproape 150 deputaţi europeni. Obiectivele activităţii sale sunt promovarea vânătorii şi a altor forme de utilizare durabilă a spaţiilor naturale, contribuind la îmbunătăţirea biodiversităţii şi dezvoltării rurale, garantarea intereselor celor aproape 7 milioane de vânători europeni şi a gestionarilor de teritorii, a altor actori din mediul rural, reafirmarea importanţei vânătorii ca activitate cu impact socio-economic în Europa.
În cadrul Intergrupului au fost abordate principalele probleme care intră în competenţa Parlamentului European: gestionarea faunei şi florei, a pescuitului, silviculturii, agriculturii, biodiversităţii. În cadrul Parlamentului European au avut loc dezbateri referitoare la gestionarea faunei sălbatice, la probleme naţionale şi regionale referitoare la biodiversitate.
Intergrupul a lansat un document intitulat Manifestul 2009-2014, care prezintă strategia în domeniu, subliniind relaţia dintre obiectivele ecologice, economice şi sociale ale activităţii de vînătoare. În Manifest se menţionează legătura esenţială dintre gestionare şi păstrarea biodiversităţii, respectând fauna sălbatică, precum şi importanţa cooperării în acest domeniu.

Ghidul Natura 2000, elaborat de Intergrup, a oferit răspunsuri concrete unor probleme legate de vânătoare, subliniind  necesitatea elaborării unor programe de gestionare a teritoriilor.

Charta Europeană a Vânătorii şi a Biodiversităţii a fost elaborată în anul 2007
 cu contribuţia intergrupului din cadrul Parlamentului European (FACE). În Chartă, primul principiu subliniază rolul unei gestionări durabile, pe mai multe nivele, capabile a maximiza beneficiile în favoarea conservării faunei sălbatice şi a societăţii. În acest scop, se menţionează că un rol deosebit îl are nivelul cel mai apropiat în care se desfăşoară activitatea de vânătoare şi că structura de gestionare a acestei activităţi trebuie să fie cât mai flexibilă, astfel încât să se adapteze la condiţiile biologice, economice şi sociale, printr-un management adaptativ.
După anii ’80, din ce în ce mai multe contracte de concesionare forestieră au fost încheiate cu sectorul privat, ca instrumente ale politicii forestiere în numeroase ţări, dar realizarea gestionării durabile şi păstrarea eficienţei economice au fost dificil de realizat
. Din această cauză, în multe state europene s-a manifestat nevoia de a întări capacitatea de a concepe şi de a  controla executarea contractelor
.
Conceperea şi gestionarea contractelor de către organismele guvernamentale, a contractelor de exploatare forestieră şi a contractelor de achiziţie a unor servicii forestiere a devenit o preocupare permanentă, fiind  subliniată necesitatea elaborării unor proceduri administrative simplificate, eficiente. Din experienţa acumulată a reieşit că un rol determinant îl are redactarea contractelor, printr-un nivel înalt de experiză juridică, în funcţie de obiectivele precise ale politicii în domeniu şi ale instituţiilor implicate. La fel de importantă este şi verificarea realizării contractelor, astfel încât, prin supraveghere şi control, prin inspecţie pe teren, să fie verificat modul în care părţile respectă condiţiile prevăzute în contractele de gestiune
.

Conform studiilor, în Germania, Italia, vânătoarea este de competenţă regională
, dar, chiar dacă landurile legiferează în acest domeniu, ele au obligaţia de a respecta legislaţia naţională care reprezintă legea cadru. În Spania, comunităţile autonome, deşi au elaborat propriile legi ale vânătorii, se raportează permanet la Legea naţională din 1970.

În Olanda, legea vânătorii din 1998 era foarte restrictivă, limitând speciile ce pot fi vânate la 6. O nouă lege a fost elaborată în anul 2000, lege ce a lăsat autorităţilor locale misiunea de a rezolva problemele din domeniu. 

La nivel european, problemele cele mai importante sunt cele legate de teritoriile de vânătoare, de eliberarea permiselor şi de stabilirea perioadelor de vânătoare. Un loc central îl are relaţia dintre dreptul de a vâna şi dreptul  proprietăţii, în special dreptul proprietarului de a se opune exercitării vânătorii.

În majoritatea ţărilor europene, relaţiile dintre dreptul de a vâna şi dreptul proprietăţii sunt foarte complexe. În Germania, Anglia, Ţara Galilor, Spania, Olanda, Franţa dreptul de a vâna aparţine proprietarului, cu condiţia de a deţine o suprafaţă minimală. În Germania sunt menţionate 75 ha, în alte state este specificată doar condiţia ca suprafaţa să fie „suficient de mare”. În Olanda, suprafaţa minimă este de 40 ha. În Spania, s-au preluat, în mare, prevederile din legea naţională: 250 ha pentru a vâna mic vânat şi 500 ha pentru vânatul mare, în unele comunităţi autonome fiind acceptate valori diferite (în Aragon – între 500-1000 ha, în Galiţia – 2000 ha). Legea spaniolă prevede posibilitatea grupării mai multor proprietari pentru a forma un teritoriu de vânat suficient de mare.

În principiu, în statele membre, proprietarii au dreptul de a se opune vânătorii pe terenurile lor, deşi prevederile legale în acest sens sunt variate. În Germania, proprietarii cu terenuri mai mici sunt automat membri ai unei asociaţii comunale, cărora le transferă dreptul de a le administra pentru ei. 

În Italia şi Portugalia, dreptul de a vâna aparţine dominant statului. Teritoriile de vânat se subdivizează în teritorii recunoscute prin proceduri administrative. Statul exploatează direct dreptul la vânătoare şi, pe de altă parte, el îl poate concesiona privaţilor. 

AUSTRIA
Potrivit Constituţiei, reglementarea activităţii de vânătoare este în responsabilitatea landurilor federale. Fiecare dintre cele 9 landuri are legi proprii în această materie şi norme separate de aplicare; nu există o lege federală.

La nivelul fiecărui land funcţionează o asociaţie iar la nivel naţional o federaţie de vânătoare, astfel încât fiecare posesor de permis de vânătoare este membru al acestei federaţii.

În principiu, dreptul de a vâna aparţine, în exclusivitate, proprietarului terenului de vânătoare, condiţia fiind ca acesta să dobândească „autorizaţia privată de vânătoare” (private hunting entitlement). Aceasta se acordă numai proprietarilor care deţin peste 115 ha de teren nedivizat (în unele landuri 300 ha). Dacă proprietarul deţine permis de vânătoare, el poate să vâneze în acel perimetru. În caz contrar, el trebuie să predea perimetrul şi administrarea lui unei persoane autorizate. Proprietăţile care nu îndeplinesc condiţiile de autorizare privată sunt unite în aşa-numitele „perimetre asociative de vânătoare” (associative hunting territories) în vederea arendării lor. Prin contractul respectiv, arendaşii preiau toate drepturile şi obligaţiile care decurg din dreptul de vânătoare. Proprietarii (arendatorii) primesc o rentă pentru dreptul de vânătoare cedat. 

Perimetrele de vânătoare pot fi luate în arendă atât de către vânători, ca persoane fizice, cât şi de către o asociaţie de vânătoare. Arendaşii trebuie să deţină permis valabil de vânătoare. 

BELGIA
Vânătoarea este un domeniu marginal. Se desfăşoară în perimetre limitate: 25 ha în nordul şi 50 ha în sudul regiunii valone şi 40 ha în zona flamandă. În regiunea Capitalei Bruxelles vânătoarea este interzisă. 

Dreptul de vânătoare în perimetrele menţionate este exercitat astfel: 13% de către proprietarii terenurilor respective, 29% de locuitorii din perimetre, 36% de către membrii asociaţiilor de vânători şi 22% de către invitaţi.

Vânătoarea este reglementată prin norme la nivel regional.

BULGARIA
Potrivit legii privind vânătoarea şi protecţia fondului cinegetic, adoptată la 2 august 2002, cu amendamentele ulterioare, administrarea activităţii de vânătoare şi protecţia fondului cinegetic sunt atributul Ministerului Agriculturii şi Pădurilor. 

Fondul cinegetic este împărţit în regiuni economice de vânătoare, indiferent de forma de proprietate a perimetrelor respective.

Asociaţiile de vânători pot solicita organismului de administrare concesiunea managementului şi a organizării de activităţi de vânătoare pentru o anumită regiune economică de vânătoare, în baza unor contracte comerciale. Pentru Asociaţia naţională a vânătorilor, contractul poate să fie valabil pentru maximum 10 ani. 
DANEMARCA 
Legea privind vânătoarea (adoptată la 6 mai 1993 şi amendată la 28 ianuarie 1997) prevede faptul că dreptul de vânătoare revine proprietarului perimetrului respectiv, pe care poate să-l cedeze unei terţe părţi, pentru o perioadă de maximum 30 de ani. 

FINLANDA
Dreptul de vânătoare aparţine proprietarului perimetrului. Acesta poate să cedeze dreptul de vânătoare pe proprietatea sa unei terţe părţi. 

Vânătorii sunt organizaţi în asociaţii (cluburi) de vânătoare care iau în arendă perimetre, de diferite suprafeţe, pentru a forma o zonă suficient de mare şi uniformă pentru activitatea de vânătoare. În prezent, sunt aproximativ 4.500 de asociaţii care au arendat perimetre între 2.000 la 10.000 ha.  Asociaţiile sunt responsabile pentru fondul cinegetic şi pentru organizarea vânătorii, deţinătorul dreptului de proprietate al terenului fiind obligat să supervizeze aceste activităţi. 

Fondul forestier se află în proporţie de 63% în proprietate privată, 24% în proprietatea statului, 9%, a unor companii şi 4% în alte forme de proprietate. 

Serviciul finlandez pentru păduri şi parcuri este deţinătorul dreptului de vânătoare în perimetrele din proprietatea statului (aflate în estul şi nordul Finlandei). Serviciul concesionează dreptul de vânătoare, în perimetrele mai mici, către asociaţiile locale de vânători, în timp ce în perimetrele mari (1.000 la 250.000 ha) vânătoarea se desfăşoară în baza unui sistem de licenţiere, prin vânzarea de permise valabile de la 1 la 7 zile. 

FRANŢA

Cadrul legal

Codul mediului

Codul forestier

Codul colectivităţilor teritoriale 

Franţa se află pe primele locuri în Europa în ceea ce priveşte amploarea şi diversitatea activităţii de vânătoare, alături de Spania şi Italia. În Franţa există aproximativ 1,5 milioane vânători (2008), iar în acest domeniu fluxul financiar a fost, în ultimii ani, de 2,3-2,5 miliarde euro, sector care a oferit, în medie, 23.000 locuri de muncă. Pentru a înţelege mai bine reglementările franceze referitoare la activitatea de vânătoare, este necesar a cunoaşte structura, modul său de organizare şi funcţionare.

 Structura organizatorică  a activităţii de vânătoare

Organizarea activităţii de vânătoare se face conform prevederilor Codului mediului (art. L 421-1 -  421-19 – din partea legislativă  şi R. 421-1 - R 421-54 – din partea regulamentară). Codul mediului a inclus prevederi din Legea vânătorii din anul 2000, cu modificările ulterioare din 2001, 2003, 2008, 2010. În Codul mediului
, instituit prin legea referitoare la protecţia naturii
, în Cartea III, Titlul II, de la art. L 420-1 la L 420-4 se face referire la activitatea de vânătoare. În această parte a Codului se abordează problemele organizării vânătorii, a Oficiului naţional al vânătorii şi faunei sălbatice, federaţiilor departamentale şi interdepartamentale de vânători (de la L421-5 la L 421-11), ale federaţiilor regionale (L 421-13) şi ale Federaţiei naţionale a vânătorilor (art. L 421-14). 

La nivel central, activitatea de vânătoare este coordonată de Ministerul Ecologiei care elaborează textele de reglementare, veghează la aplicarea lor, în principal, prin intermediul prefectului departamentului şi prin Oficiul naţional al vânătorii şi al faunei sălbatice
. Ministerul Ecologiei participă la elaborarea şi aplicarea textelor comunitare, controlează şi orientează misiunile de cercetare ştiinţifică referitoare la îmbunătăţirea gestiunii teritoriilor cinegetice, asigurând legătura cu ceilalţi parteneri naţionali. Consiliul naţional al vânătorii şi faunei este un organism consultativ al ministerului care dă avize asupra unor proiecte legislative importante în domeniu.

Oficiul Naţional al Vânătorii şi Faunei Sălbatice
 se află sub dubla tutelă a Ministerului Ecologiei şi a Ministerului Agriculturii şi are ca misiuni: supravegherea teritoriilor şi poliţiilor de mediu şi vânătoare, elaborarea unor studii şi cercetări referitoare la habitatul şi fauna sălbatică, asigurarea sprijinului tehnic şi consilierea administraţiilor, a colectivităţilor teritoriale, asigurarea dezvoltării vânătorii, în acord cu exigenţele dezvoltării durabile, organizarea şi  desfăşurarea examenului pentru acordarea permisului de vânătoare (art. L421-1). Oficiul are un buget de 120 milioane euro, 1.800 de agenţi, 6 direcţii şi un secretariat general, 10 delegaţii interregionale, un consiliu ştiinţific, unul de administraţie, 62.150 ha repartizate în 33 rezervaţii.

Federaţia naţională a vânătorilor coordonează şi reprezintă pe lângă organismele publice naţionale federaţiile departamentale, interdepartamentale şi regionale ale vânătorilor (art. L421-14). Toate aceste asociaţii sunt controlate de Ministerul Ecologiei. Federaţia naţională a vânătorilor fixează nivelul minim al cotizaţiei vânătorilor şi gestionează un fond „de egalizare a finanţării federaţiilor, de acoperire a cheltuielilor legate de plata despăgubirilor pentru daune”, dar şi de prevenire a daunelor. Ea determină anual, în adunarea generală, nivelul naţional minim al cotizaţiei pe care fiecare membru o va plăti în cadrul federaţiei departamentale sau interdepartamentale. Permisul de vânătoare nu este considerat valabil decât după plata redevenţelor, cotizaţiilor şi participaţiilor datorate federaţiilor. Federaţia naţională poate modifica unele dispoziţii ale reglementărilor la nivel local, referitoare la plata unor despăgubiri.

Federaţia naţională a vânătorilor este o organizaţie de tip federal, unică în Europa, care cuprinde: 95 federaţii departamentale sau interdepartamentale; 22 federaţii regionale; 1.350 administratori aleşi şi voluntari; 1.500 persoane calificate în acest domeniu. Această structură organizaţională are o activitate economică importantă, în jur de 2,3 miliarde euro şi 23.000 locuri de muncă. Vânătoarea este o activitate foarte populară în Franţa, cu aproape 1,4 milioane practicanţi şi are caracter puternic asociativ, având la bază 70.000 asociaţii de vânătoare.

În Franţa, un rol deosebit îl are activitatea de planificare strategică de la nivel central şi descentralizarea luării deciziilor.

La nivel local, în coordonarea activităţii de vânătoare sunt implicaţi prefecţii departamentelor, care stabilesc datele de închidere şi deschidere a sezoanelor de vânătoare, contribuie la elaborarea planurilor de vânătoare, la asigurarea controlului federaţiilor departamentale ale vânătorii. Ei se sprijină pe direcţiile departamentale pentru agricultură şi pentru domeniul forestier.

Federaţiile departamentale şi interdepartamentale ale vânătorilor reprezintă interesele vânătorilor de la nivel departamental. 

Federaţiile regionale ale vânătorilor asigură reprezentarea vânătorilor la nivel regional şi sunt consultate de prefecţii regiunilor în legătură cu elaborarea orientărilor regionale de gestionare a faunei sălbatice, elaborate sub coordonarea direcţiilor regionale de mediu.

În Franţa, structurile de bază ale activităţii de vânătoare sunt asociaţiile de vânătoare, înfiinţate încă din anul 1901. Actualmente, la nivel de bază,  funcţionează Asociaţiile comunale de vânătoare agreate, cu o activitate de peste 45 de ani. Asociaţiile comunale ale vânătorilor au fost înfiinţate prin Legea din 10 iulie 1964 (Loi Verdeille) cu scopul de a realiza o mai bună organizare a vânătorii, de a o susţine financiar, de a asigura o bună gestionare cinegetică şi de a raţionaliza organizarea administrativă a acestui domeniu. Ideea de bază a acestei legi a fost regruparea şi gestionarea teritorială a activităţii de vânătoare a asociaţiilor existente. Această lege a fost consolidată prin Legea referitoare la protecţia naturii din 10 iulie 1976 şi de „legile vânătorii” din 2000, 2003 şi 2008. În Franţa există peste 10.000 asociaţii comunale de vânătoare agreate (ACCA), create cu acordul prealabil al organismelor reprezentative locale (Consiliul general, Camera pentru agricultură, federaţii ale vânătorilor)
. Pe plan comunal, ele au nevoie de acordul prealabil a 60% dintre proprietari care să reprezinte 60% din suprafaţa teritoriului comunei. 

În Capitolul III al Titlului II al Codului mediului se precizează condiţiile de acordare şi utilizare a permisului de vânătoare, a licenţelor (art. L 423-22). În art. L 423-27 se fac precizări legate de acordarea redevenţelor cinegetice. 

Modalităţile de atribuire a dreptului de gestionare a fondurilor de vânătoare de către proprietari către gestionari

În Capitolul 2 al Codului mediului se face referire la teritoriul de vânătoare (art. L 422-2), cu referire specială la teritoriul pe care activează asociaţiile comunale de vânătoare agreate (ACCA), fiind definită modalitatea de constituire şi scopul activităţii lor (de la art. L 422-10 la art. L 422-20). 

Asociaţia comunală se defineşte pe un teritoriu bine delimitat, deschis vânătorii, nefiind posibilă decât o asociaţie pe comună. Pentru a susţine dezvoltarea faunei sălbatice, asociaţia trebuie să pună 10% din teritoriu ca rezervă de vânat. Pentru a lua în considerare dreptul la securitate a persoanelor, terenurile situate pe o rază de 150 m în jurul localităţilor, sau 7 ha, nu fac parte din teritoriul ACCA. Dincolo de o anumită zonă a bunurilor personale, particularii pot conserva dreptul lor de vânătoare şi pot să constituie teritorii de gestionare cinegetică, nesupuse ACCA. Un proprietar nevânător poate să se opună practicării vânătorii pe teritoriul său, conform convingerilor sale.

Teritoriile aparţinând statului, căile ferate, căile de circulaţie, nu sunt incluse în teritoriile ACCA. Teritoriile rurale sunt în continuă transformare şi ACCA se adaptează lor. ACCA funcţionează sub autoritatea prefectului, iar deciziile lor sunt supuse aprobării acestuia.

Exploatarea pădurilor din proprietatea statului

Conform Codului forestier, politica de valorizare economică, ecologică şi socială a pădurii este de competenţa statului (art. 101). Exploatarea vânătorii prin concesionare, se poate realiza: fără încredinţare directă, în urma unei licitaţii publice; prin concesiune a licenţelor pentru gestionarea domeniilor şi prin înţelegere mutuală (amodiation de gré á gré), cu acordul ONC şi ACCA. Datorită importanţei gestiunii, durata contractelor este cuprinsă între 6-12 ani.

Conform Legii din 29 octombrie 1990, cu modificările ulterioare, administraţia poate acorda gestionarului anterior prioritate (Art. L 137.3 Cod Forestier).

În pădurile statului (forêt domaniale), Oficiul Naţional al Pădurilor a prevăzut, din 2004, ca în caietul de sarcini să existe un program cu modalităţile de gestionare cinegetică. Candidaturile sunt examinate în funcţie de referinţele cinegetice ale candidatului, de modalităţile de exersare a vânătorii, de regulile de asigurare a securităţii, de nivelul vânatului pe specii, de modalităţile de supraveghere a populaţiilor animale şi a impactului lor asupra mediului, de echipamentul folosit etc.

În Franţa, dreptul la vânătoare este un drept real imobiliar – ataşat posesiunii solului R 422-22.

Dreptul de a vâna pe terenuri aparţine: 

· proprietarului sau celui ce beneficiază de uzufruct, cu titlu legal, sau gestionarului;
· unui grup de proprietari sau deţinători de drept de proprietate, sub formă de asociaţii sau altă formă privată prevăzută prin convenţie.

Modalităţi de atribuire a dreptului de gestionare a fondurilor de vânătoare de către proprietari

În Codul Forestier, Titlul III (Păduri şi terenuri), Capitolul VII, Secţiunea 2, se face referire la Exploatarea prin vânătoare. În cazul pădurilor aflate în proprietatea statului, vânătoarea se desfăşoară, în general, prin darea terenurilor în locaţie, în urma unei licitaţii publice şi prin concesionarea licenţelor sau prin încredinţare directă (location amiable), în cazul terenurilor pentru care nu s-a găsit gestionar prin licitaţie. Totodată, pot fi încredinţate licenţe sau locaţii, fără adjudecare, în anumite condiţii: dacă autorităţile încredinţează exploatarea dreptului de a vâna şi apreciază că este necesar pentru buna gestionare tehnică sau financiară a domeniului (cu scopul de a asigura securitatea utilizatorilor, de a consolida paza contra incendiilor), unui mai bun control al efectivelor vânatului sau pentru limitarea pagubelor.

Conform art. 137-8 din Codul forestier, încredinţarea locaţiilor (locations amiable), fără adjudecare prealabilă, este rezervată:
· Oficiului naţional al vânătorii şi faunei sălbatice pentru amenajarea rezervaţiilor;

· asociaţiilor comunale şi intercomunale agreate ale vânătorilor, cu anumite condiţii (mai ales când nu au teritorii proprii);

· organismelor ştiinţifice şi tehnice pentru a realiza experimente de gestionare a faunei sălbatice;
· gestionarilor teritoriilor învecinate, când ele au o suprafaţă de peste 60 ha.

Articolul R 137-14 din Codul Forestier precizează că autoritatea competentă în domeniul exploatării prin vânătoare a terenurilor statului este Oficiul Naţional al Pădurilor.

Conform art. R 137-15, Oficiul naţional al pădurilor poate încheia cu proprietarii convenţii, pe o durată de cel puţin 10 ani. El poate lua în locaţie dreptul de vânătoare al proprietarilor vecini, cu aprobarea prefectului.

Oficiul naţional al pădurilor sau direcţiile departamentale ale agriculturii pot încredinţa direct terenuri de vânătoare, cu 6 luni înainte de expirarea contractelor de închiriere. Preţul de închiriere este fixat prin raportare la preţul mediu al chiriilor pentru alte păduri şi terenuri comparabile din aceeaşi regiune sau din regiuni vecine, aparţinând statului, la preţul practicat în alte colectivităţi teritoriale sau chiar la preţul din zona privată. Condiţiile tehnice şi financiare ale închirierii sunt notificate solicitanţilor cu 30 de zile înainte.

Concesionarea licenţelor prin care se acordă dreptul la vânătoare se face pe o durată de un an. Licenţele se acordă individual şi nominativ. Ele pot avea şi caracter colectiv, menţionându-se identitatea fiecărui beneficiar.

În contractul de încredinţare a licenţei se precizează limitele teritoriilor, modurile de vânătoare, zilele în care se va vâna, numărul vânatului pe specii.

În Codul forestier (art. L 137-3) se menţionează că prioritatea în favoarea celui care a închiriat anterior nu poate fi acordată decât dacă acesta a închiriat de cel puţin 6 ani terenul sau o mare parte a acestui teren şi a îndeplinit obligaţiile contractuale, îndeplinind condiţiile licitaţiei. Cel în cauză trebuie să aducă la cunoştinţă intenţia de a solicita prioritatea. Dacă Oficiul Naţional al Pădurilor apreciază că acesta îndeplineşte condiţiile, îi notifică acceptarea în termen de 3 săptămâni de la data depunerii candidaturilor. Acesta este chemat şi întrebat dacă acceptă preţul licitaţiei sau preţul cel mai ridicat. Dacă nu a depus cererea de prioritate înainte de închiderea licitaţiei, se consideră că a renunţat. 

Conform prevederilor din Codul forestier (Art. R 137-17), licitaţiile prevăzute sunt efectuate în prezenţa prefectului, asistat de directorul departamentului serviciilor fiscale şi a reprezentantului autorităţii competente în domeniul vânătorii.

Modificările legii vânătorii din 2008 au redefinit şi modernizat rolul asociaţiilor comunale ale vânătorilor, ţinând cont de rolul lor în gestionarea spaţiilor şi speciilor. Legile au întărit rolul prefectului în tutelarea activităţii federaţiilor departamentale ale vânătorilor. Conform acestor legi, redevenţele cinegetice sunt direcţionate către ONFCS.

Între proprietarii terenurilor de vânătoare şi asociaţiile comunale se încheie, de obicei, contracte de arendă în care sunt menţionate numărul de cadastru al parcelelor închiriate şi durata contractului (3, 6, 9 ani). Aceste înţelegeri pot fi verbale sau scrise.

În concluzie, se poate observa că modificările legislative au vizat adaptarea structurilor şi modurilor de gestionare, astfel încât să fie mai bine clarificat rolul diferiţilor parteneri (organisme publice şi asociaţii)
. Ele au permis evoluţia modului de intervenţie a statului, clarificând nivelul de competenţă al fiecărui eşalon. În ultima perioadă a avut loc o puternică descentralizare a gestionării spaţiilor de vânătoare. Gestionarea a fost delegată, în principal, federaţiilor departamentale ale vânătorilor, considerate capabile a pune în evidenţă rolul actorilor locali. Descentralizarea a constituit un mijloc esenţial de gestionare „globală” a faunei sălbatice, ea fiind însoţită de deconcentrarea procedurilor. În ultima perioadă, un rol deosebit a revenit statului şi, mai ales, prefecţilor. Ghidul acestui nou mod de a gestiona l-au constituit orientările regionale de gestionare.

Caracteristica principală a activităţii de vânătoare în Franţa este puternicul caracter asociativ, sistemul asociativ evoluând astfel încât asociaţiile vânătorilor să fie consolidate şi capabile a se adapta noilor provocări.

În Franţa, activitatea de vânătoare a fost abordată într-un context global, în conexiune cu societatea, cu politica de protecţie a mediului, valorificând tradiţia culturală şi resursele sale economice.

Un alt element caracteristic l-a constituit permanenta conectare a activităţii de vânătoare cu gestionarea forestieră, cu agricultura şi cu preocuparea pentru conservarea calităţii teritoriilor. Obiectivul major în gestionarea faunei a fost totdeauna menţinerea biodiversităţii, mediul devenind o componentă esenţială a amenajării şi gestionării teritoriilor
.

În domeniul vânătorii au fost reiterate principiile gestionării durabile, gestionarea fondului de animale sălbatice, fiind, totodată, unitară, raţională şi ecologică. În principal, o activitate de vânătoare durabilă a impus să se vâneze cu limite bine stabilite, conform planificărilor locale, regionale şi strategiilor naţionale. Gestionarea durabilă a faunei sălbatice a impus trecerea de la o logică administrativă la o logică a obiectivelor, la o măsurare permanentă a rezultatelor.

Gestionarea contractelor a vizat stabilirea unor raporturi clare între guvern şi contractant, urmărindu-se respectarea contractelor, identificarea rapidă a problemelor, protejarea intereselor publice. În acest demers, conform exigenţelor domeniului, s-au comparat aşteptările cu rezultatele concrete ale contractelor şi au fost identificate soluţiile pentru rezolvarea problemelor, corectându-se situaţia iniţială. Experienţa a arătat că activitatea inspectării contractelor de exploatare este un demers necesar care ar trebui prevăzut iniţial în contract. Pentru gestionarea optimă a contractelor a fost nevoie de resurse importante, de un personal numeros şi calificat şi de proceduri foarte bine elaborate de control şi anulare a contractelor cu probleme. Pentru ca gestionarea durabilă să poată fi pusă în aplicare au fost necesare criterii şi indicatori foarte precişi, cuprinşi în sisteme de certificare performante.
Conform prevederilor legale, relaţia dintre proprietar şi asociaţia comunală de vânătoare
 este determinată de faptul că dreptul de a vâna este legat de dreptul de proprietate şi numai proprietarul poate decide asupra lui.

Proprietarul poate încheia un contract de închiriere cu asociaţia comunală, prevăzând remunerarea corespunzătoare şi condiţiile ce trebuie îndeplinite de către vânători.

În Codul mediului, art. L422-29, se fac precizări referitoare la desfăşurarea activităţii de vânătoare pe domeniul statului.

Miniştrii ecologiei, energiei, dezvoltării durabile, finanţelor au stabilit în comun, prin Decretul din 2 aprilie 2010, nivelul redevenţelor pentru anul 2010 (conform Codului mediului art. L 423-19 – 423-21-1):

Redevenţa cinegetică naţională anuală – 206,15 euro;

Redevenţa cinegetică naţională temporară pentru 9 zile – 123,26 euro;

Redevenţa cinegetică naţională temporară pentru 3 zile – 61,53 euro;

Redevenţa cinegetică departamentală anuală – 40,37 euro;

Redevenţa cinegetică departamentală temporară pentru 9 zile – 24,45 euro; 

Redevenţa cinegetică departamentală temporară pentru 3 zile – 15,92 euro.

Începând din anul 2008, nivelul redevenţelor a fost indexat anual, conform ratei de creştere a indicelui preţurilor de consum (cu excepţia consumului de tutun), prevăzută în legea bugetului. Aceste nivele sunt publicate anual prin Ordin comun al ministerelor care coordonează vânătoarea şi problemele bugetare.

Gestionarea durabilă a fondului cinegetic în Franţa

Conform art. L 420-1 a Codului mediului, gestionarea durabilă a patrimoniului faunei şi habitatelor este de interes general. Practicarea vânătorii, activitate cu caracter de protecţie a mediului, cultural, social şi economic, contribuie la stabilirea echilibrului între vânat, mediu, activităţi umane, asigurând un echilibru agro-silvo-cinegetic. Vânătoarea contribuie astfel la gestionarea echilibrată a ecosistemului şi participă la dezvoltarea activităţilor economice şi ecologice în mediu natural, în special, în teritorii cu caracter rural
. Vânătoarea participă indubitabil la gestionarea durabilă a teritoriilor, astfel încât vânătorii nu-şi vor putea desfăşura activitatea decât respectând exigenţele ecologice, proprietăţile, culturile şi recoltele agricultorilor. Guvernul şi poliţia de vânătoare supraveghează această activitate, cu scopul apărării interesului general.

În Capitolul IV al Codului mediului se reglementează practica vânătorească, problemele legate de protecţia vânatului, timpul de vânătoare,  modurile şi mijloacele de vânătoare, precum şi comercializarea şi transportul vânatului. În Capitolul VIII sunt menţionate dispoziţiile cu caracter penal – pedepsele aplicate în cazul încălcărilor reglementărilor în vigoare (art. L 428-1).

Gestionarea activităţii de vânătoare face obiectul Capitolului V al Titlului II (de la art. L 425-1 la L 425-5) în care se defineşte gestionarea şi planul de vânătoare. Legea nr. 2003 din 30 iulie 2003 referitoare la vânătoare (JO no. 175 din 31 iulie 2003), a modificat Codul mediului, precizând că federaţiile departamentale ale vânătorilor contribuie la punerea în valoare a patrimoniului cinegetic departamental, la protecţia şi gestionarea faunei sălbatice şi a habitatelor. Ele asigură promovarea şi apărarea vânătorii şi a intereselor membrilor asociaţiilor (art. 6). Federaţiile departamentale previn pagubele şi asigură fondul de despăgubire în cazul daunelor (conform art. L 426-1 şi L 426-5 din Codul mediului).

Legea din 26 iulie 2007 a introdus pentru prima dată obligaţia pentru vânători de a aplica orientările regionale de gestionare agricolă şi forestieră. Orientările sunt aplicate prin decrete ale prefectului regiunii şi de direcţiile generale de mediu şi de Ministerul Mediului prin ONCFS (de la constrângere la contract). Ele au reprezentat ghidul pentru acţiunile întreprinse de administraţiile teritoriale, cu scopul protejării faunei sălbatice şi a habitatului (prin aplicarea Convenţiei referitoare la biodiversitate şi a Directivei „habitate, faună, floră”). Legea dezvoltării teritoriilor rurale a adus elemente noi în acest domeniu şi a contribuit la amenajarea şi dezvoltarea durabilă a terenurilor. Cadrul regional organizează gestionarea spaţiului rural, împreună cu celelalte reglementări naţionale.
Legea nr. 2008-1545 din 31 decembrie 2008 pentru ameliorarea şi simplificarea dreptului referitor la vânătoare
, numită „legea Poniatowski”, a modificat Codul mediului şi a introdus unele măsuri necesare referitoare la schema departamentală de gestionare cinegetică, unele măsuri financiare (15 euro taxa de timbru pentru permis pentru tineri cu vârsta cuprinsă între 16-18 ani, diminuarea la jumătate a nivelului redevenţei pentru un sezon cinegetic pentru cei care l-au obţinut primul an).

Schema departamentală de gestionare cinegetică (SDGC) este elaborată de federaţiile departamentale de vânătoare împreună cu proprietarii, gestionarii şi utilizatorii teritoriilor. Prin această schemă, legislatorul a obligat aceşti actori care intervin în spaţiile naturale să lucreze împreună, în vederea unei gestionări cinegetice optime. Participarea proprietarilor şi a gestionarilor la elaborarea schemei departamentale (SDGC) a oferit posibilitatea depăşirii unor conflicte de utilizare a terenurilor şi a facilitat asigurarea securităţii.

Conform legii din 2008, schema departamentală de gestionare cinegetică trebuie să cuprindă: planul de vânătoare şi planul de gestionare; măsurile referitoare la asigurarea securităţii vânătorilor; acţiunile de îmbunătăţire a activităţii de vânătoare; fixarea numărului de animale dăunătoare; contribuţia pe animal, destinată a asigura o indemnizaţie proprietarilor agricoli ale căror culturi sau recolte au fost afectate. Nivelul contribuţiei este stabilit de adunarea generală a federaţiei departamentale, la propunerea consiliului de administraţie. În cazul în care contribuţiile nu acoperă în totalitate volumul despăgubirilor, acestea sunt completate de către federaţie. Prin lege, conform articolului L 429-27, s-a instituit Fondul departamental de compensare a daunelor, la formarea lui contribuind membrii federaţiei departamentale de vânătoare. 

În art. 14 al legii din 2008, se precizează că prefectul controlează îndeplinirea misunilor de serviciu public ale Federaţiei departamentale a vânătorilor, bugetul lor şi execuţia bugetară. Curtea de conturi regională verifică funcţionarea normală a acestor federaţii şi, în caz de neîndeplinire a condiţiilor de funcţionare, prefectul preia administrarea până la asigurarea condiţiilor normale (art. 16). 

Încă din anul 2002, prin Decretul din 17 iulie, s-a creat un Observator al faunei sălbatice, o bază de date ştiinţifice, pentru a asigura coerenţa reglementării activităţii de vânătoare, descentralizarea şi deconcentrarea deciziilor la nivel regional sau departamental (prin schema departamentului de gestionare).

O altă modalitate de gestionare durabilă a fondurilor de vânătoare, aplicată încă din 1951, a fost  plasarea în rezervaţii de vânătoare a unor terenuri de vânătoare, pe o perioadă de 50 ani (care poate fi reînnoită), prin asocierea voluntară a proprietarilor, a asociaţiilor comunale, a societăţilor de vânătoare private sau ale vânătorilor.

În anul 2010, an care a fost declarat anul biodiversităţii, a fost rediscutat în Parlament rolul vânătorii în gestionarea speciilor şi spaţiilor, în scopul prezervării biotopurilor şi pentru ca vânătorii să răspundă misiunii de a acţiona conform interesului general, conform gestionării echilibrate a biodiversităţii
.

Din punct de vedere juridic, a avut loc o deplasare a activităţii de implementare a protecţiei faunei, de la luarea unor măsuri de constrângere la contractualizare, prin realizarea unor contracte menite a pune în practică protecţia faunei sălbatice şi a habitatelor. În acest context, a evoluat contractualizarea relaţiilor dintre agricultori şi ceilalţi actori ai spaţiului rural, inclusiv vânătorii. Aceste contracte încheiate între un operator public sau privat şi agricultori au fost realizate şi în domeniul protecţiei faunei sălbatice, între fermieri şi asociaţiile de vânătoare (pentru asigurarea hranei), cu sprijinul tehnic şi financiar al federaţiilor departamentale ale vânătorilor. 
Procesul contractualizării a întâmpinat dificultăţi datorită complexităţii procedurilor. Ulterior, au fost elaborate patru niveluri de contracte pentru care agricultorii primeau remuneraţii, în funcţie de obligaţiile asumate. 

Măsurile agro-mediu (MAE) au reprezentat o modalitate de realizare a unui angajament luat de un agricultor, pe o perioadă de 5 ani, de a respecta măsurile de protecţie a mediului, pe suprafeţe bine definite, contra unei remuneraţii anuale. Aceste măsuri au implicat elaborarea unor caiete de sarcini, diferite de la regiune la regiune, şi au putut fi subscrise unor contracte de agricultură durabilă. În caz de nerespectare, au fost prevăzute sancţiuni financiare (rambursarea primelor date). 
Caietele de sarcini MAE au fost elaborate la nivel regional pentru a promova practicile specifice de protecţia mediului. Uneori, remuneraţia a trebuit să fie mărită (chiar cu 20%) datorită costurilor mai ridicate decât evaluarea anterioară din CAD. Caietele de sarcini şi remuneraţiile au fost avizate şi acceptate de Comisia Europeană. Decretul 2033-774 din 20 august 2003 a prevăzut ca obligaţiile să fie cele prevăzute în orientările regionale, anexate Planului de dezvoltare rurală naţional.

În prezent, sunt utilizate reţele „Agrifaună”
, parteneriate realizate între lumea agricolă (FNSEA, APCA) şi lumea cinegetică (ONCFS, FNC), reţele cu acoperire naţională pentru promovarea practicilor agricole favorabile faunei. În anul 2009 erau cuprinse în reţele 300 exploatări agricole, iar în 2010 vor fi aproape 1.000. În anul 2009 au fost încheiate convenţii Agrifaună cu 60 departamente (75, probabil, în 2011).

Oficiul naţional al vânătorii şi faunei sălbatice (ONCFS) a întărit cooperarea cu toţi partenerii publici sau privaţi care intervin în domeniul său de competenţă: federaţiile de vânători, organizaţiile profesionale ale agricultorilor şi ale proprietarilor de păduri, instituţii de cercetare, organisme publice de protecţia mediului, jandarmeria şi poliţia naţională. Cu acestea, ONCFS semnează convenţii-cadru de cooperare şi protocoale de acord operaţionale.

GERMANIA

Articolul 75 din Constituţie prevede că federaţia poate emite dispoziţii-cadru în domeniile de competenţa landurilor. Vânătoarea face parte din aceste domenii, astfel încât landurile, chiar dacă legiferează în acest domeniu, trebuie să respecte dispoziţiile Legii federale referitoare la vânătoare, cu numeroase modificări ulterioare.

În Germania, norma care reglementează vânătoarea este o Lege federală din 1976, care prevede că Ministerul Alimentaţiei, Agriculturii şi al Protecţiei Consumatorului şi Ministerul Federal pentru Mediul Înconjurător, Conservarea Naturii şi Siguranţă Nucleară sunt autorităţile de administrare a domeniului.  Asociaţia germană a vânătorilor grupează asociaţiile din cele 16 landuri. 

Conform Legii federale, dreptul de a vâna aparţine proprietarului, ca şi în Austria. Cu toate acestea, dreptul de proprietate nu implică automat dreptul de a vâna. Proprietarul poate să concesioneze dreptul de vânătoare sau poate să interzică vânătoarea pe terenul lui.

Legea federală stabileşte că terenul trebuie să aibă o suprafaţă neîntreruptă de cel puţin 75 ha. Terenurile mai mici de 75 ha sunt grupate în perimetre comune de vânătoare, de cel puţin 150 ha iar proprietarii lor devin automat membri ai cooperativei de vânătoare astfel constituită. Această formă de cooperare dobândeşte dreptul de vânătoare şi are obligaţia să administreze terenul, în numele proprietarilor, care pierd dreptul de a vâna pe teritoriile lor. Ca regulă generală, cooperativa de vânătoare poate concesiona dreptul de vânătoare către terţi. Persoana care obţine concesionarea trebuie să fi deţinut o licenţă de vânătoare pentru ultimii trei ani. 

ITALIA

Legea 157 din 11 februarie 1992 referitoare la protecţia faunei sălbatice a constituit legea-cadru care trebuie respectată la nivel regional.

Articolul 117 din Constituţie prevede că în anumite domenii, printre care şi vânătoarea, regiunea adoptă normele legale care nu pot fi în contradicţie cu interesul naţional sau cu cel al altor regiuni.

Conform acestei legi, fauna sălbatică este patrimoniu al statului şi este protejată în interesul comunităţii naţionale şi internaţionale şi, în consecinţă, exercitarea vânătorii este autorizată cu respectarea condiţiilor de protejare a faunei sălbatice. Majoritatea spaţiilor naturale sunt obiectul unei planificări care permite o gestionare programată a vânătorii.

În perioada anilor ’30 era o distincţie între dreptul de vânătoare şi cel de proprietate.

Statul deţine dreptul de a vâna şi a acorda dreptul de vânătoare persoanelor care îl solicită şi care satisfac criteriile stabilite de lege.

În principiu, proprietarii nu pot să se opună vânătorii pe teritoriul lor.

Conform legii, exersarea vânătorii este limitată la anumite zone, un proprietar poate, în 30 zile, după publicarea planului regional, să se adreseze administraţiei competente ca terenul său să nu fie inclus. Dacă se aprobă, el trebuie să semnalizeze interdicţia.

În plus, legea prevede ca regiunea să verse în contul unui proprietar de teren, inclus în plan, o contribuţie financiară.

Conform legii din 1992, regiunile elaborează planurile geografice de vânătoare.

Totalitatea spaţiilor naturale trebuie să fie repartizate în:

· zone de protecţie a faunei sălbatice, care reprezintă 20-30% din suprafaţa considerată a fi zonă de vânătoare interzisă;

· exploatări private de vânătoare instituite la cerere (15% din suprafaţă) une vânătoarea este rezevată;

· teritorii de vânătoare, în restul suprafeţei unde regiunile gestionează programat vânătoarea. Aceste teritorii trebuie să fie, în măsura posibilităţilor, delimitate prin criterii naturale, independent de structura financiară. Fiecare provincie are cel mult două teritorii.

În principiu, fiecare deţinător al unui permis de vânătoare, are dreptul de a accede, după ce a făcut cerere, la un singur teritoriu de vânătoare, aceasta pentru a responsabiliza vânătorii.

Planificarea teritoriului este stabilită la nivelul provinciei, dar rămâne în competenţa regiunii.

Decizia finală este luată de autorităţile regionale, în colaborare cu Ministerul Agriculturii şi Mediului, ca şi cu părţile interesate (vânători, agricultori, asociaţii de protecţie a mediului).

OLANDA

Vechea lege a vânătorii din 1954 a fost abrogată şi a fost înlocuită cu Legea din 25 mai 1998 referitoare la foră şi faună, aplicată din anul 2001.

În Legea din 1998 este cuprins principiul interdicţiei de a ucide orice animal sălbatic, vânătoarea fiind considerată o derogare de la această interdicţie generală.

Dreptul de a vâna aparţine proprietarului terenului. Totuşi, dreptul de proprietate nu antrenează automat dreptul de a vâna, deoarece legea vânătorii prevede o mărime minimală a terenului de vânătoare (suprafaţă minimă de 40 ha şi o lărgime de 300 m). În cazul închirierii terenurilor, dreptul de a vâna revine celui care a închiriat.

Dreptul de a vâna poate fi închiriat prin contract unui vânător sau unei asociaţii de vânătoare.

Titularul dreptului de a vâna care nu doreşte să exercite acest drept are obligaţia de a menţine vânatul pe teren la „un nivel rozonabil”. În caz contrar, trebuie să prevină pagubele cauzate vecinilor lor de vânatul care trăieşte pe terenul lui. Pentru aceasta, el se poate sfătui cu o comisie care se ocupă cu daunele provocate de vânat.

Un proprietar care a renunţat la dreptul de a vâna şi nu ia măsuri pentru limitarea daunelor,  poate fi obligat a plăti despăgubiri victimelor. Aceste litigii sunt rezolvate de comisiile ad-hoc pentru daune. Ele se supun tribunalelor civile atunci când procedura administrativă eşuează. După 2001, aceste comisii au fost înlocuite de Fondul pentru faună.

În Olanda nu există decât o singură categorie de terenuri de vânătoare, cele private neexistând, există terenuri unde vânătoarea se exersează liber şi mici terenuri de vânătoare ce pot fi exploatate comercial.

În ultimii ani vânătorii s-au organizat în unităţi de gestionare a vânatului, asociaţii cu drept de vânătoare, asociaţii titulare ale dreptului de a vâna, care regrupează proprietăţi cu scopul de a constitui domenii de vânătoare (cu suprafeţe în jur de 5000 ha).

Fiecare domeniu este gestionat programat, unităţile de gestionare lucrând în colaborare cu organizaţiile locale de protecţie a naturii, poliţie, comune. În 2000 existau 400 de unităţi de acest tip.

POLONIA

În Polonia, 80% din păduri aparţin statului, dreptul de a vâna aparţinând societăţilor reunite în Asociaţia de Vânătoare Poloneză (PZL). Un proprietar de teren, ca să vâneze pe propriul teren trebuie să fie membru al acestei asociaţii
.

Statul este proprietarul drepturilor de vânătoare şi al vânatului, pe care le-a inclus într-o strategie naţională de protecţie a mediului. Statul este deci actorul major care gestionează în scopul conservării faunei sălbatice.

Statul despăgubeşte proprietarii pădurilor, de terenuri, fermele, în caz de daune cauzate de vânat. Cooperarea între pădurari şi vânători garantează calitatea vânătorii.

Asociaţia de Vânătoare este foarte rezervată cu privire la privatizarea pădurilor, considerând că fragmentarea structurii forestiere poate avea un impact negativ atât asupra pădurilor, cât şi asupra economiei vânătorii.

PORTUGALIA

Legea nr. 30 din 27 august 1986 referitoare la vânătoare şi Decretul-lege nr. 136 din 14 august 1996 au stabilit regimul juridic de sprijin, exploatare şi conservare a resurselor cinegetice.

Ulterior ele au fost abrogate de Legea nr. 173 din 21 septembrie 1999 referitoare la fundamentele generale ale vânătorii, care a intrat în vigoare în anul 2000. Prin articolul 3 a fost recunoscut dreptul la non vânătoare ca fiind atributul proprietarilor, al beneficiarilor de uzufruct sau al celor care au închiriat, de a interzice vânătoarea pe terenurile lor sau de a împiedica menţinerea unei zone de vânătoare deja stabilite – când nu au permis de vânătoare.

Aceştia au însă obligaţia de a plăti daunele provocate de vânat vecinilor.

În principiu, vânătoarea poate fi exercitată pe orice teren, cu excepţia celor unde vânatul constituie un pericol pentru sănătatea şi liniştea persoanelor sau produce daune considerabile, cu excepţia terenurilor închise, grădinilor, parcurilor anexe ale locuinţelor sau terenurilor cultivate.

Guvernul defineşte rezervaţiile de vânătoare.

Dreptul de a vâna aparţine statului care acordă dreptul particularilor, în moduri diferite. Când acestea nu sunt aplicate prin administraţia locală, exploatarea lor revine statului, în special asociaţiilor de vânători.

Dreptul de a vâna în aceste zone este rezervat persoanelor care au acord de gestionare a zonei.

În principiu, constituirea unei astfel de zone se face cu acordul proprietarilor (în afara celor cu terenuri enclave, care sunt considerate de utilitate publică).

Conform legii din 1999, teritoriul naţional a fost împărţit în:
· zone unde vânătoarea este interzisă (din cauza aglomerării, zone militare, căi de comunicaţii, plaje etc.);
· zone în care vânătoarea se exercită condiţionat: fie cu autorizarea proprietarului, fie numai în anumite perioade ale anului când terenul nu este cultivat;

· zone de vânătoare unde sunt 4 categorii de zone: zone naţionale, zone asociative, zone turistice şi zone municipale.

Zonele naţionale sunt constituite pe o perioadă nederminată şi sunt constituite, în principal, pe terenuri publice, administrate de servicii ale Ministerului Agriculturii şi sunt accesibile tuturor vânătorilor care plătesc o redevenţă.

Zonele sociale sunt instituite pe o perioadă nedeterminată, de preferinţă pe terenuri publice sau aparţinând cooperativelor.

Ele sunt administrate în comun de serviciile Ministerului Agriculturii, de colectivităţile locale şi de asociaţiile de vânători. Aceste zone sunt accesibile, libere unui număr limitat de vânători, selecţionaţi prin procedee ce permit garantarea principiului egalităţii (de exemplu, tragere la sorţi).

Zonele asociative sunt constituite de preferinţă pe terenuri private sau aparţinând cooperativelor. Suprafaţa lor este limitată la 3000 ha. Exploatarea lor este încredinţată asociaţiilor de vânători pe o durată limitată, dar mai mare de 6 ani. Numărul vânătorilor admişi pe zonă este fixat astfel încât fiecare să dispună de mai mult de 30 ha în fiecare zonă. Zonele cu plată să nu fie mai mari de 50%.

Zonele turistice sunt constituite de obicei pe terenuri private sau aparţinând cooperativelor. Ele conciliază exploatarea prin vânătoare cu serviciile turistice. Exploatarea lor este asigurată de stat, de colectivităţile locale sau de o societate, concesionarea făcându-se pe o durată limitată.
Exercitarea vânătorii este liberă pentru oricare vânător care plăteşte o redevenţă.

Zonele municipale au fost create prin Legea din 1999  şi au fost instituite pe terenuri publice sau private, girate de comune, pentru a fi accesibile unui număr mare de vânători, cu prioritate proprietarii sau concesionarii rezidenţi ai comunei şi apoi ceilalţi vânători.

SPANIA

În articolul 148-1-11 din Constituţie se precizează că toate comunităţile autonome îşi pot asuma competenţe în domeniul vânătorii (din 17, 10 au elaborat legi proprii).

Legea naţională fixează limita de 250 ha pentru vânarea vânatului mic şi 500 ha pentru vânatul mare.

Terenurile de vânătoare sunt de două categorii: terenuri de liber acces pentru orice vânător, ce pot fi publice sau private şi terenuri cu regim special ce sunt agreate de administraţia competentă a comunităţii, la cererea proprietarului. Limitele sunt clar stabilite.

Terenurile de vânătoare private trebuie să aibă o suprafaţă minimă (între 250-500 ha în funcţie de vânat). Suprafaţa minimală este dublă în cazul asociaţiilor.

În anumite comunităţi, colectivităţile locale pot crea zone de vânătoare, dreptul de a vâna fiind dat în gestiune prin contract sau prin adjudecare sau cedare, cu scopul de a facilita accesul vânătorilor locali.

Terenurile private şi terenurile sociale reprezintă aproximativ 80% din totalitatea terenurilor de vânătoare. 

Legea din 1970 a prevăzut şi o altă categorie de terenuri, plasate sub supravegherea administraţiei locale. Ele au fost constituite la iniţiativa colectivităţii locale sau a asociaţiilor agricultorilor pe terenuri publice sau private, puse la dispoziţie de proprietarii lor (în suprafaţă de 500-1000 ha).

Gestionarul unui asemenea teren cedează dreptul de a vâna prin contract, adjudecat pe o durată de cel puţin 6 ani pentru vânat mic şi cel puţin 9 ani pentru vânat mare.

Conform Legii din 1970, este posibilă includerea obligatorie a proprietarilor cu enclave de vânătoare.

